
Η λειτουργία της αρχής της καλής πίστης στη διεθνή πώληση κινητών κατά τη CISG (σε σχέση με την ερμηνεία της σύμβασης, την εκπλήρωσή της και το κύρος της)

I. Ο ρόλος της καλής πίστης στην CISG 
Η έννοια της καλής πίστης στην CISG σύμφωνα με το άρθρο 7 παρ. 1
Σύμφωνα με το άρθρο 7 της Σύμβασης, «για την ερμηνεία της παρούσας Σύμβασης λαμβάνονται υπόψη ο διεθνής χαρακτήρας της, καθώς και η ανάγκη να προωθηθεί η ομοιόμορφη εφαρμογή της και η διασφάλιση της καλής πίστης στο διεθνές εμπόριο». 
Ένα από τα - μέχρι και σήμερα – πιο απροσδιόριστα ζητήματα της νομικής κοινότητας, είναι η εύρεση της πραγματικής σημασίας της έννοιας της καλής πίστης, όπως γίνεται αντιληπτή τόσο θεωρητικά όσο και στην πράξη, κατόπιν εφαρμογής της Σύμβασης.
Οι χώρες αστικής προέλευσης (όπως η Ελλάδα, Γερμανία κτλ.), δέχονται ευρέως την αρχή της καλής πίστης και την άμεση εφαρμογή της στην συμπεριφορά των μερών στο πλαίσιο της διαμόρφωσης ή/και στην εκτέλεση μία σύμβασης πώλησης. Οι χώρες κοινοδικαίου αντίθετα, έχουν διαφορετική άποψη, καθώς υποστηρίζουν ότι η αναφορά στην καλή πίστη θα πρέπει να αποφεύγεται ολιστικά. Μόνο η Αμερική είναι η μόνη χώρα κοινοδικαίου που έχει ενσωματώσει πλήρως την έννοια της καλής πίστης στο νομοθετικό της πλαίσιο για τις πωλήσεις. Γι’ αυτόν τον λόγο, με σκοπό την εξισορρόπηση των δύο αντίθετων απόψεων, η Σύμβαση υιοθέτησε την εφαρμογή της καλής πίστης μόνο στις περιπτώσεις που απαιτείται η ερμηνεία της. Και το άρθρο 7 της ίδιας, όπως είδαμε και προηγουμένως, ξεκινάει με αυτήν την παραδοχή: «για την ερμηνεία της παρούσας σύμβασης…».
Ειδικότερα, αν μπορούσαμε να δώσουμε έναν ορισμό (κατόπιν συνδυασμού συνηθειών και συναλλακτικών πρακτικών στο διεθνές εμπόριο), θα λέγαμε πως η καλή πίστη ενσωματώνει, αφενός, την απαίτηση εντιμότητας και αποφυγής δόλιας ή παραπλανητικής συμπεριφοράς, αφετέρου δε την τήρηση ενός αντικειμενικού κριτηρίου εύλογης συμπεριφοράς, όπως αυτό διαμορφώνεται από τον μέσο λογικό άνθρωπο (μέσο κοινωνό) και τις επικρατούσες εμπορικές πρακτικές. 

Άρθρα της Σύμβασης που ενσωματώνουν την αρχή της καλής πίστης
Επί παραδείγματι τα άρθρα: 16 παρ. 2 στοιχ. β, 21 παρ. 2, 29 παρ. 2, 37 και 46, 40, 38 και 39, 47 παρ. 2, 64 παρ. 2 και 82, 85 έως 88. 
Η αυτονομία της CISG
Η CISG πρόκειται για μία Σύμβαση η οποία είναι αυτοτελής και αυτόνομη. Αμέσως, αυτό σημαίνει πως η ερμηνεία της δεν πρέπει να γίνεται βάσει των κανόνων του εκάστοτε κράτους, δηλαδή βάσει εθνικών δικαίων, αλλά πρέπει να ερμηνεύεται στο πλαίσιο του διεθνούς εμπορίου. Ειδικότερα, η έννοια της καλής πίστης δε μπορεί να συνδεθεί και ερμηνευτεί βάσει πχ. του άρθρου 288 ΑΚ, ακριβώς επειδή αποτελεί μία διεθνή σύμβαση η οποία περιλαμβάνει έννοιες οι οποίες πρέπει να ερμηνεύονται ομοιόμορφα, με σκοπό να έχουν το ίδιο αντίκτυπο σε όποια χώρα και αν εφαρμοστούν (είτε στην Ελλάδα, είτε στην Γερμανία, είτε και στην Αμερική). Η προσέγγιση αυτή αποσκοπεί στην αποφυγή του λεγόμενου «homeward trend», δηλαδή της τάσης των εθνικών δικαστηρίων να ερμηνεύουν τις διατάξεις της Σύμβασης υπό το πρίσμα του οικείου δικαίου.

Η μέθοδος κάλυψης των κενών του άρθρου 7 παρ. 2
Το άρθρο 7 παρ. 2 της CISG καθιερώνει έναν διττό μηχανισμό συμπλήρωσης κενών, σύμφωνα με τον οποίο τα ζητήματα που δεν ρυθμίζονται ρητώς από τη Σύμβαση επιλύονται καταρχάς βάσει των γενικών αρχών που τη διέπουν. Το άρθρο 7 παρ. 2 αναφέρει πως «ζητήματα που εμπίπτουν στο πεδίο εφαρμογής της παρούσας Σύμβασης και δεν αντιμετωπίζονται ρητά από αυτήν, ρυθμίζονται σύμφωνα με τις γενικές αρχές στις οποίες η Σύμβαση στηρίζεται ή, ελλείψει τέτοιων αρχών σύμφωνα με το δίκαιο που είναι εφαρμοστέο κατά τους κανόνες του ιδιωτικού διεθνούς δικαίου».
Τα ως άνω αναφερόμενα κενά της Σύμβασης, δηλαδή ζητήματα τα οποία η Σύμβαση ρυθμίζει, αλλά για τα οποία δεν παρέχει ρητές απαντήσεις (τα λεγόμενα «εσωτερικά κενά»), συμπληρώνονται, εφόσον είναι δυνατόν, χωρίς προσφυγή στο εθνικό δίκαιο, αλλά σύμφωνα με τις γενικές αρχές που διέπουν τη Σύμβαση, προκειμένου να διασφαλιστεί η ομοιόμορφη εφαρμογή της. Μόνον όταν δεν μπορούν να εντοπιστούν τέτοιες γενικές αρχές επιτρέπεται, βάσει του άρθρου 7 παρ. 2, η προσφυγή στο εφαρμοστέο εθνικό δίκαιο για την επίλυση των σχετικών ζητημάτων, προσέγγιση η οποία πρέπει να χρησιμοποιείται μόνο ως έσχατη λύση.
Ζητήματα τα οποία η Σύμβαση δεν ρυθμίζει καθόλου, και τα οποία ορισμένα δικαστήρια χαρακτηρίζουν ως «εξωτερικά κενά» , επιλύονται βάσει του εφαρμοστέου εθνικού δικαίου, όπως αυτό προσδιορίζεται από τους κανόνες ιδιωτικού διεθνούς δικαίου του επιλαμβανόμενου δικαστηρίου, ή, όπου συντρέχει περίπτωση, βάσει άλλων ενιαίων συμβάσεων.

II. Η ερμηνεία των συμβάσεων σύμφωνα με την καλή πίστη (άρθρο 8)
Υποκειμενική ερμηνεία των συμβάσεων (άρθρο 8 παρ. 1)
Σύμφωνα με το άρθρο 8 παρ. 1 της CISG, «οι δηλώσεις και η λοιπή συμπεριφορά ενός μέρους ερμηνεύονται σύμφωνα με τη βούλησή του, αν το άλλο μέρος γνώριζε ή δεν μπορούσε να αγνοεί αυτή τη βούληση». 
Το γράμμα της Σύμβασης απαιτεί τη διερεύνηση της υποκειμενικής πρόθεσης ενός μέρους, εφόσον το άλλο μέρος της σύμβασης γνώριζε την πρόθεση αυτή ή δεν μπορούσε να την αγνοεί. Υποστηρίζεται νομολογιακά πως το άρθρο 8 παρ. 1 της CISG καλεί σε διερεύνηση της πραγματικής βούλησης των μερών, αποκλείει όμως τη χρήση εις βάθος ψυχολογικών αναλύσεων, και ως εκ τούτου, όταν οι όροι της σύμβασης είναι σαφείς, πρέπει να αποδίδονται κατά το γράμμα τους, ώστε τα μέρη να μην μπορούν εκ των υστέρων να επικαλούνται προθέσεις τους που δεν έχουν εκδηλωθεί σαφώς. Επίσης, σημαντικό κρίνεται το γεγονός ότι πρέπει να αποδειχθεί από το άλλο μέρος εφόσον ο αποδέκτης γνώριζε ή δεν μπορούσε να αγνοεί την εν λόγω πρόθεση.

Η γνώση ή η αποδιδόμενη σε ένα μέρος άγνοια
Η εξέταση της γνώσης ενός μέρους ή της αποδιδόμενης σε αυτό άγνοιας θέτει καταρχάς το ερώτημα ποιου μέρους η γνώση είναι κρίσιμη για την εφαρμογή του άρθρου 8 παρ. 1 της CISG. Καθοριστικό κριτήριο αποτελεί το μέρος προς το οποίο ο δηλών είχε την πρόθεση να απευθυνθεί, δηλαδή ο αποδέκτης της δήλωσης. Εάν, ωστόσο, το πρόσωπο αυτό δεν αντιλαμβάνεται την ιδιότητά του ως αποδέκτη και δεν όφειλε να την αντιληφθεί, τότε το άρθρο 8 παρ. 1 δεν εφαρμόζεται ως προς τον προσδιορισμό των συμβαλλομένων μερών. Παρά ταύτα, η διάταξη εξακολουθεί να εφαρμόζεται για την ερμηνεία του λοιπού περιεχομένου της σύμβασης.
Το κριτήριο της αποδιδόμενης γνώσης στο εξεταζόμενο άρθρο εκφράζεται με τη διατύπωση «δεν μπορούσε να αγνοεί». Η διατύπωση αυτή, σε αντίθεση με τον όρο «όφειλε να γνωρίζει» που χρησιμοποιείται και σε άλλες διατάξεις στη Σύμβαση, γίνεται γενικά αντιληπτή ως απαιτούσα υψηλότερο βαθμό αμέλειας και συχνά εξομοιώνεται στη γερμανική θεωρία με βαριά αμέλεια. Καταλληλότερη από την παραπομπή σε εθνικές έννοιες είναι η απλή διατύπωση ότι η πρόθεση ήταν ευχερώς διαγνώσιμη ή ότι οι περιστάσεις καθιστούσαν πρακτικά αναγκαία τη διερεύνησή της.
Επιπρόσθετα, αξίζει να αναφερθεί πως η υποκειμενική πρόθεση ενός μέρους είναι άνευ σημασίας, εκτός εάν εκδηλωθεί με κάποιον τρόπο· αυτή είναι και η βάση της διαπίστωσης κάποιων δικαστηρίων ότι «η πρόθεση που ένα μέρος διατηρούσε μυστικά είναι άνευ σημασίας». Υποστηρίζεται επίσης ότι λόγω της ανάγκης η πρόθεση να εκδηλώνεται κατά κάποιον τρόπο, η CISG διέπεται πράγματι από την αρχή της προστασίας της εμπιστοσύνης η οποία απαντά σε πολλές έννομες τάξεις: εφαρμόζεται όχι μόνο σε ρητές δηλώσεις και επικοινωνίες, αλλά και στη συμπεριφορά που δύναται να επηρεάσει τον αντισυμβαλλόμενο, είτε πριν είτε μετά τη σύναψη της σύμβασης.

Αντικειμενική Ερμηνεία των συμβάσεων (άρθρο 8 παρ. 2)
Αν και τυπικά τοποθετείται σε δεύτερη θέση (προτεραιότητα), το άρθρο 8 παρ. 2 της CISG αποτελεί, από πρακτική άποψη, τη βασική αρχή ερμηνείας της Σύμβασης. Συγκεκριμένα η παρ. 2 αναφέρει ότι «αν η προηγούμενη παράγραφος δεν μπορεί να εφαρμοσθεί, οι δηλώσεις και η λοιπή συμπεριφορά ενός μέρους ερμηνεύονται σύμφωνα με το νόημα που θα τους απέδιδε [ένας] συνετός συναλλασσόμενος της ίδιας κατηγορίας με το άλλο μέρος και υπό τις ίδιες περιστάσεις».
Όταν δεν είναι δυνατή η χρήση του υποκειμενικού κριτηρίου πρόθεσης του άρθρου 8 παρ. 1 για την ερμηνεία των δηλώσεων ή της συμπεριφοράς ενός μέρους, απαιτείται η προσφυγή σε μια περισσότερο αντικειμενική ανάλυση, όπως προβλέπεται στην παρ. 2, η οποία επιτρέπει στα δικαστήρια να προσδιορίσουν μια τεκμαιρόμενη πρόθεση. Σύμφωνα με τη διάταξη αυτή, οι δηλώσεις και η λοιπή συμπεριφορά ενός μέρους ερμηνεύονται βάσει της κατανόησης που θα είχε ένα εύλογο πρόσωπο του ίδιου τύπου με το άλλο μέρος, υπό τις ίδιες περιστάσεις. Έτσι, πολλά δικαστήρια έχουν χαρακτηρίσει το αποτέλεσμα μιας τέτοιας ερμηνείας ως εύλογη ερμηνεία. Έτσι, το άρθρο 8 παρ. 2 βασίζεται εξαρχής στην οπτική ενός υποθετικού εύλογου προσώπου, γεγονός που, σε αντίθεση με το άρθρο 8 παρ. 1, συνιστά αντικειμενικό κριτήριο. Κατά συνέπεια, η διάταξη αυτή προστατεύει την αρχή της εμπιστοσύνης.

Προϋποθέσεις που λαμβάνονται υπόψη για την ερμηνεία συμπεριφοράς ενός μέρους (άρθρο 8 παρ. 3)
Σύμφωνα με το άρθρο 8 παρ. 3, για τον προσδιορισμό της πρόθεσης ενός μέρους ή της αντίληψης που θα είχε ένα εύλογο πρόσωπο, πρέπει να λαμβάνονται υπόψη όλες οι συναφείς (αντικειμενικές) περιστάσεις της συγκεκριμένης περίπτωσης. Ειδικότερα, «για τον καθορισμό της κατά τα ανωτέρω βούλησης ή του νοήματος που θα απέδιδε συνετός συναλλασσόμενος λαμβάνονται υπόψη όλες οι σημαντικές περιστάσεις, ιδίως οι διαπραγματεύσεις μεταξύ των Μερών, η μεταξύ τους καθιερωμένη πρακτική, οι συναλλακτικές συνήθειες και οποιαδήποτε μεταγενέστερη συμπεριφορά τους».
Όσον αφορά τις περιστάσεις που πρέπει να λαμβάνονται υπόψη για τον προσδιορισμό της πρόθεσης των μερών σύμφωνα με το άρθρο 8 παρ. 1 της CISG, υποστηρίζεται ότι η ακριβής διατύπωση που επέλεξαν τα μέρη, καθώς και το συστηματικό πλαίσιο, έχουν ιδιαίτερη σημασία και ότι τυχόν προηγούμενες διαπραγματεύσεις των μερών μπορούν να καταδείξουν τον τρόπο με τον οποίο τα μέρη αντιλήφθηκαν πράγματι τις αντίστοιχες δηλώσεις βούλησής τους. Επιπλέον, η πραγματική πρόθεση μπορεί να προκύψει και από τα συμφέροντα των μερών, από τον σκοπό της σύναψης της σύμβασης ανάμεσά τους αλλά και των γενικότερων αντικειμενικών περιστάσεων κατά τη διάρκεια σύναψής της.
Όσον αφορά στο κομμάτι των πρακτικών που έχουν σχηματιστεί ανάμεσα στα μέρη μετά από πολύχρονη συνεργασία και συνεχόμενες συναλλαγές, αυτές περιλαμβάνουν και παραδόσεις ή πρακτικές που υφίστανται μόνο σε τοπικό, περιφερειακό ή εθνικό επίπεδο ή εντός συγκεκριμένης ομάδας προσώπων. Οι πρακτικές αυτές περιλαμβάνουν και το νόημα που τα μέρη είχαν αποδώσει στο παρελθόν σε παρόμοιες ρήτρες αλλά είναι δυνατόν παράλληλα να υπερισχύσουν της κατανόησης που θα προέκυπτε συνήθως από τα διεθνή συναλλακτικά ήθη.
Επιπρόσθετα, το γεγονός ότι και η μεταγενέστερη συμπεριφορά των μερών μπορεί να είναι κρίσιμη για τον προσδιορισμό της πρόθεσής τους κατά τον χρόνο σύναψης της σύμβασης είναι εύλογο, αλλά από λογική άποψη δύσκολο να θεμελιωθεί, δεδομένου ότι το νόημα μιας δήλωσης πρέπει να είναι ορισμένο κατά τον χρόνο που αυτή παράγει έννομα αποτελέσματα.

III. Ο ρόλος της καλής πίστης στην εκπλήρωση της σύμβασης
Στο πλαίσιο εφαρμογής της καλής πίστης στην εκπλήρωση της σύμβασης, υπαγορεύεται από το σύνολο των διατάξεών της πως τα μέρη οφείλουν να συνεργάζονται μεταξύ τους σε πνεύμα καλής πίστεως και εμπιστοσύνης, με απώτερο σκοπό την ολοκλήρωση της σύμβασης που τους απασχολεί. Ειδικότερα, τα συμβαλλόμενα μέρη οφείλουν να ενεργούν κατά τρόπο που διευκολύνει την ορθή και αποτελεσματική εκτέλεση της σύμβασης, παρέχοντας τις αναγκαίες πληροφορίες και αποφεύγοντας συμπεριφορές που θα μπορούσαν να παρεμποδίσουν την εκπλήρωση των συμβατικών υποχρεώσεων του αντισυμβαλλομένου.
Κατά τον John Honnold, οι προκαταρκτικές υποχρεώσεις αποτελούν εκφάνσεις μιας γενικής υποχρέωσης συνεργασίας, η οποία μπορεί να συναχθεί από ένα σύνολο άλλων κανόνων. Η ως άνω άποψη θα μπορούσε να σημαίνει ότι οι πολυάριθμες αυτές περιπτώσεις υποδηλώνουν πως η παροχή της αναγκαίας συνεργασίας αποτελεί μία από τις γενικές αρχές στις οποίες [βασίζεται η Σύμβαση], κατά το άρθρο 7 της CISG . Η έννοια αυτή απαντά ειδικότερα, στο Uniform Commercial Code, ως «συνεργασία ως προς την εκπλήρωση».
Εν προκειμένω, αξίζει να αναλύσουμε ποιες άλλες αρχές οφείλουν τα μέρη να τηρούν με σκοπό την εκπλήρωση της σύμβασης, πάντα ενταγμένα στο πλαίσιο της καλής πίστης και συνεργασίας.

Απαγόρευση καταχρηστικής άσκησης δικαιώματος
Ένας από τους επιμέρους τρόπους εμφάνισης της καλής πίστης στις συναλλαγές μέσω της σύμβασης είναι η απαγόρευση καταχρηστικής άσκησης δικαιώματος. Η τελευταία δεν συναντάται κάπου ρητώς στις διατάξεις της σύμβασης, αλλά συνάγεται από την γενικότερη ανάγνωσή της, πάντα βάσει του άρθρου 7 αυτής. 
Διαπιστώνουμε ότι τα συμβαλλόμενα μέρη δεν δύνανται να ασκούν τα δικαιώματά τους κατά τρόπο που αντιβαίνει στον σκοπό της σύμβασης ή οδηγεί σε αδικαιολόγητη βλάβη του αντισυμβαλλομένου. Η αρχή αυτή εκδηλώνεται, μεταξύ άλλων, στην απαγόρευση λύσης της σύμβασης για ασήμαντες παραβάσεις, καθώς και στον περιορισμό της άσκησης δικαιωμάτων κατά τρόπο αντιφατικό προς την προηγούμενη συμπεριφορά του μέρους. Ειδικότερα, πολλά δικαστήρια έχουν επισημάνει ότι η απαγόρευση του venire contra factum proprium πρέπει να θεωρείται καθιερωμένη αρχή της καλής πίστης ,  δηλαδή η απαγόρευση του να ενεργείς αντιφατικά σε σχέση με την προηγούμενη συμπεριφορά σου, όταν ο άλλος έχει βασιστεί σε αυτή.

Υποχρέωση προς αποζημίωση (άρθρο 77)
Σύμφωνα με το άρθρο 77 της Σύμβασης «το μέρος που επικαλείται την αθέτηση της σύμβασης πρέπει να λάβει όλα τα κατά τις περιστάσεις πρόσφορα μέτρα για να περιορίσει τη ζημία, συμπεριλαμβανομένου και του διαφυγόντος κέρδους, που προκύπτει από την αθέτηση. Αν παραλείψει να λάβει τέτοια μέτρα, το μέρος που παρέβη τη σύμβαση μπορεί να απαιτήσει μείωση της αποζημίωσης κατά το ποσό, κατά το οποίο η ζημία θα μπορούσε να έχει περιορισθεί».
Το ζημιωθέν μέρος που αξιώνει αποζημίωση οφείλει να περιορίσει τη ζημία του, λαμβάνοντας τα μέτρα που θα ελάμβανε, υπό τις συγκεκριμένες περιστάσεις, ένας εύλογος δανειστής ο οποίος ενεργεί σύμφωνα με την καλή πίστη. Ως εκ τούτου, ενώ η αρχή της καλής πίστης δεν αναφέρεται ρητά στην συγκεκριμένη διάταξη, την περιβάλλει. Ειδικότερα, η υποχρέωση περιορισμού της ζημίας θεωρείται ειδική έκφανση της γενικής αρχής της καλής πίστης, αποτρέποντας την καταχρηστική άσκηση δικαιωμάτων, ενώ παράλληλα ενσωματώνει και ένα οικονομικό στοιχείο, το οποίο αποσκοπεί στην αποθάρρυνση παθητικών συμπεριφορών που επιτείνουν τη ζημία, ενώ αυτή θα μπορούσε να είχε αποφευχθεί.

Υποχρέωση έγκαιρης (προ)ειδοποίησης
Στο στάδιο της εκπλήρωσης της σύμβασης, ιδιαίτερη σημασία έχει η υποχρέωση έγκαιρης ειδοποίησης του πωλητή από τον αγοραστή σε περίπτωση έλλειψης συμμόρφωσης των εμπορευμάτων, όπως προκύπτει από τα άρθρα 38 και 39 της CISG. Η αρχή της καλής πίστης παρουσιάζεται έντονη και στο παρόν άρθρο, υπό τη μορφή ότι η διάταξη αντανακλά την απαίτηση καλόπιστης και εύλογης συμπεριφοράς μεταξύ των μερών, καθώς διασφαλίζει ότι ο πωλητής ενημερώνεται εγκαίρως και έχει τη δυνατότητα να αντιδράσει, είτε θεραπεύοντας την παράβαση είτε περιορίζοντας τη ζημία.

Δικαίωμα θεραπείας
Ιδιαίτερη σημασία φέρει, στο στάδιο της εκπλήρωσης της σύμβασης, το δικαίωμα του πωλητή να θεραπεύσει τη μη συμμόρφωση των εμπορευμάτων, όπως προβλέπεται στα άρθρα 37 και 48 της σύμβασης. Ειδικότερα, ο πωλητής δύναται, υπό ορισμένες προϋποθέσεις, να προβεί σε διόρθωση ή αντικατάσταση των εμπορευμάτων, ακόμη και μετά την ημερομηνία παράδοσης, εφόσον αυτό δεν συνεπάγεται υπέρμετρη επιβάρυνση ή ουσιώδη ενόχληση για τον αγοραστή. Η ρύθμιση αυτή αντανακλά την προτίμηση της CISG υπέρ της διατήρησης της σύμβασης έναντι της λύσης της, όπου αυτό είναι εφικτό.

Η προστασία της εύλογης εμπιστοσύνης των μερών
Παρότι δεν υπάρχει συγκεκριμένη διάταξη η οποία να υπαγορεύει την αρχή της προστασίας της εύλογης εμπιστοσύνης των μερών, μπορούμε να την συνάγουμε από το γενικότερο πνεύμα της σύμβασης. Σύμφωνα με αυτήν, ένα μέρος δεν δύναται να μεταβάλει τη στάση του κατά τρόπο που αναιρεί προηγούμενη συμπεριφορά ή δηλώσεις του, στις οποίες το άλλο μέρος είχε βασιστεί ευλόγως κατά την εκτέλεση της σύμβασης. Η αρχή αυτή μπορεί να συνδυαστεί παράλληλα και με την αρχή venire contra factum proprium. Η αρχή της εύλογης εμπιστοσύνης συνάγεται από διάφορα άρθρα, όπως για παράδειγμα το άρθρο 16 παρ. 2 (β), το οποίο καθιστά μια πρόταση σύναψης σύμβασης ανέκκλητη, όταν ήταν εύλογο για τον αποδέκτη να βασιστεί στο ότι αυτή θα παραμείνει ανοικτή και ο αποδέκτης ενήργησε πράγματι βασιζόμενος στην πρόταση αυτή.

IV. Ζητήματα κύρους της σύμβασης
Σύμφωνα με το άρθρο 4 της CISG «Η παρούσα Σύμβαση διέπει αποκλειστικά τη σύναψη της σύμβασης πώλησης και τα δικαιώματα και τις υποχρεώσεις του πωλητή και του αγοραστή που απορρέουν από αυτήν…» . Από το παρόν άρθρο καταλαβαίνουμε λοιπόν πως η Σύμβαση διέπει μόνο ζητήματα που αφορούν στην σύναψη της σύμβασης και τις σχετικές υποχρεώσεις του πωλητή και αγοραστή αλλά όχι περαιτέρω ζητήματα πχ. κύρους.
Όσον αφορά τη σύναψη της σύμβασης, η CISG ρυθμίζει μόνο τις αντικειμενικές προϋποθέσεις για την κατάρτισή της. Το ζήτημα, ωστόσο, του κατά πόσον μια σύμβαση έχει καταρτισθεί έγκυρα υπάγεται στους εφαρμοστέους κανόνες του εθνικού δικαίου, εκτός από εκείνα τα ζητήματα για τα οποία η Σύμβαση παρέχει εξαντλητική ρύθμιση. Συνεπώς, ζητήματα όπως η ικανότητα προς σύναψη σύμβασης, η παρανομία, καθώς και οι συνέπειες της πλάνης, της απειλής και της απάτης, εξαιρούνται, κατά κανόνα, από το πεδίο εφαρμογής της CISG, σύμφωνα με το άρθρο 4 στοιχ. (α), κι ως εκ τούτου, ρυθμίζονται από το εφαρμοστέο εθνικό δίκαιο, όπως επίσης και ζητήματα παραπλάνησης και αμέλειας. Συνεπώς, η Σύμβαση περιορίζεται στη ρύθμιση των προϋποθέσεων κατάρτισης και εκτέλεσης της σύμβασης, χωρίς να παρεμβαίνει στον έλεγχο της εγκυρότητάς της. 
Η CISG, κατά γενικό κανόνα, αφήνει τα ζητήματα κύρους της σύμβασης και των επιμέρους ρητρών της -όπως ρήτρες απαλλαγής ευθύνης, συμβατικές ποινές ή ρήτρες μη ανταγωνισμού- στο εφαρμοστέο εθνικό δίκαιο. Η επιλογή αυτή αντανακλά τη συνειδητή αποχή της Σύμβασης από τη ρύθμιση ζητημάτων ουσιαστικής δικαιοσύνης και ελέγχου του περιεχομένου της σύμβασης, τα οποία σε πολλά εθνικά δίκαια συνδέονται με την αρχή της καλής πίστης.
Υπό την έννοια αυτή, η καλή πίστη λειτουργεί ως αρχή που διαμορφώνει την εφαρμογή της Σύμβασης, χωρίς όμως να επεκτείνεται σε ζητήματα κύρους, τα οποία παραμένουν στην αρμοδιότητα του εφαρμοστέου εθνικού δικαίου.

Π.Μ.Σ. :   Ιδιωτικός Διεθνές Δίκαιο, Δίκαιο Διεθνών Συναλλαγών και Συγκριτικές Νομικές Σπουδές   Ειδίκευση : Ιδιωτικό Διεθνές Δίκαιο & Δίκαιο Διεθνών Συναλλαγών   Μάθημα : Δίκαιο Διεθνών Συναλλαγών   Εισηγήτρια : Μαρία Χριστίνα Λεοντίου   Ημερομηνία : 18 .0 5 . 2026     Η   λειτουργία της αρχής της καλής πίστης στη διεθνή πώληση κινητών κατά τη  CISG   (σε  σχέση με την ερμηνεία της σύμβασης, την εκπλήρωσή της και το κύρος της)     I.   Ο ρόλος της καλής πίστης στην  CISG     Η έννοια της καλής πίστης στην  CISG   σύμφωνα με το άρθρο 7 παρ. 1   Σύμφωνα με το άρθρο 7 της Σύμβασης, « γ ια την ερμηνεία της παρούσας Σύμβασης λαμβάνονται  υπόψη ο διεθνής χαρακτήρας της, καθώς και η ανάγκη να προωθηθεί η ομοιόμορφη εφαρμογή της και  η διασφάλιση της καλής πίστης στο διεθνές εμπόριο ».    Ένα από τα  -   μέχρι και σήμερα  –   πιο απροσδιόριστα ζητήματα της νομικής κοινότητας, είναι η  εύρεση της πραγματικής σημασίας της έννοιας της καλής πίστης, όπως γίνεται αντιληπτή τόσο  θεωρητικά όσο και στην πράξη, κατόπιν εφαρμογής της Σύμβασης.   Οι χώρες αστικής προέλευσης (όπως η Ελλάδα, Γερμανία κτλ.), δέχονται ευρέως την αρχή της  καλής πίστης και την άμεση εφαρμογή της στην συμπεριφορά των μερών στο πλαίσιο της  διαμόρφωσης ή/και στην εκτέλεση μία σύμβασης πώλησης. Οι χώρες κοινοδικαίου αντίθετα , έχουν  διαφορετική άποψη, καθώς υποστηρίζουν ότι η αναφορά στην καλή πίστη θα πρέπει να αποφεύγεται  ολιστικά. Μόνο η Αμερική είναι η μόνη χώρα κοινοδικαίου που έχει ενσωματώσει πλήρως την έννοια  της καλής πίστης στο νομοθετικό της πλαίσιο για τις πωλήσεις .  Γι’ αυτόν τον λόγο, με σκοπό την  εξισορρόπηση των δύο αντίθετων απόψεων, η Σύμβαση υιοθέτησε την εφαρμογή της καλής πίστης  μόνο στις περιπτώσεις που απαιτείται η ερμηνεία της. Και το άρθρο 7 της ίδιας, όπως είδαμε και  προηγουμένως, ξεκινάει με αυτήν την πα ραδοχή: « για την  ερμηνεία   της παρούσας σύμβασης… ».   Ειδικότερα, αν μπορούσαμε να δώσουμε έναν ορισμό (κατόπιν συνδυασμού συνηθειών και  συναλλακτικών πρακτικών στο διεθνές εμπόριο), θα λέγαμε πως η καλή πίστη ενσωματώνει, αφενός,  την απαίτηση εντιμότητας και αποφυγής δόλιας ή παραπλανητικής συμπεριφοράς, αφε τέρου δε την  τήρηση ενός αντικειμενικού κριτηρίου εύλογης συμπεριφοράς, όπως αυτό διαμορφώνεται από τον  μέσο λογικό άνθρωπο (μέσο κοινωνό) και τις επικρατούσες εμπορικές πρακτικές .      Άρθρα της Σύμβασης που ενσωματώνουν την αρχή της καλής πίστη ς  

